Trygg Trafikk vil ha lavere fart gjennom gårdstun – NRK Østfold – Lokale nyheter, TV og radio
Trygg Trafikk vil ha lavere fart gjennom gårdstun
Vegvesenet setter ned farten gjennom gårdstun i Vardeveien etter flere ulykker. Trygg Trafikk mener man bør se på muligheten til å gjøre det samme flere steder.
Farsgrensa forbi gården til Per-Olav Svendsen settes ned. Trygg Trafikk mener det bør vurderes flere steder.
Publisert 21.11.2014, kl. 08.19
Onsdag skjedde igjen en ulykke ved gården til Per-Olav Svendsen i Vardeveien i Østfold. Ponnien til sønnen hans ble påkjørt av en bil, og måtte avlives.
I tillegg til ponnien, har de mistet katter, hunder og hester. De måtte også slutte med frittgående høner på grunn av trafikken.
Les også: Her meies dyrene hans ned
Setter ned grensa
Ponnien ble drept i påkjørsel onsdag, og er bare et av mange dyr familien har mistet gjennom årene.
Veien gjennom gårdstunet er en snarvei over Vetatoppen fra Fredrikstad og opp til E6 og fra Sarpsborg til Fredrikstad, og har en fartsgrense på 80 kilometer i timen. Nesten ukentlig melder politiet om trafikkulykker på strekningen.
– Jeg har jo vokst opp her. Gården var her lenge før veien, så jeg er jo vant til å bo her, men trafikken har bare økt og økt. Og folk kjører fortere enn noen gang, sa Per-Olav Svendsen til NRK torsdag.
Nå setter Statens vegvesen ned fartsgrensa til 50 kilometer i timen allerede neste år. I tillegg blir det enten fartshumper eller annen form for sperringer.
– Det er kanskje på sin plass å få satt ned hastigheten her, sier fylkesleder i Trygg Trafikk, Paal Gunnar Mathisen.
– Respekterer ikke grensene
Paal Gunnar Mathisen mener fartshumper er den beste løsningen.
Han mener fartshumper er den beste løsningen for å få ned farten.
– Det at man setter ned fartsgrensen er én ting, men det at man følger opp med fysiske tiltak i tillegg, det er det som må til. Ellers blir nok ikke fartsgrensene respektert. Det blir de kanskje ikke i dag heller, så det at man vurderer fysiske hinder i tillegg er svært viktig på denne strekningen.
Fylkeslederen mener det også burde vurderes lavere fart ved flere gårdstun.
– Det er en del gårdstun rundt omkring, og man bør kanskje se på mulighetene til å sette ned fartsgrensene på disse gårdsturene om man skal hindre ulykker som her, sier Mathisen.